kardosdrur/scandi-wiki huggingface dataset:
Frode Lund Hvalkof

Frode Lund Hvalkof (23. juni 1893 i København – 30. juli 1988) var en dansk officer og modstandsmand, bror til Villi og Aage Lund Hvalkof.

Han var søn af oberst S.L. Hvalkof og hustru Marie Cecilie født Lund, blev student fra Frederiksberg Gymnasium 1910, premierløjtnant i artilleriet 1914, adjudant ved 5. artilleriafdeling 1918-20, adjudant ved 1. Generalkommando 1924-28, blev kaptajn 1927, batterichef ved 2. artilleriafdeling 1928, adjudant hos kong Christian X 1931-35, i Generalstaben 1935, blev oberstløjtnant 1937 og var chef for 2. artilleriafdeling 1938-45.

Hvalkof flygtede under Besættelsen til Sverige i oktober 1943 og ankom til Stockholm 10. november. Han indtrådte i Den Danske Brigade 1. december og blev regimentschef og chef for Sofielund-forlægningen. Kristian Knudtzon udnævnte ham til næstkommanderende for Brigaden. Via Sverige var han på rejse til England og den danske militærmission ved SHAEF, hvor han fra januar 1944 sammen med Volmer Gyth repræsenterede den danske hær over for de britiske myndigheder.

Efter krigen blev Hvalkof chef for grænsekommandoet i 1945 og oberst og stillet til rådighed for Generalkommandoen samme år. Han blev chef for 3. feltartilleriregiment og garnisonskommandant i Aarhus 1946, chef for region VI og kommandant i København 1950, generalmajor 1951 og tillige chef for 6. division 1952 og fik afsked fra Hæren 1958.

Hvalkof var medlem af bestyrelsen for Det Krigsvidenskabelige Selskab 1935-37 og formand 1951-54, medlem af bestyrelsen for Holbæk Rideklub 1918-20 og for Sportsrideklubben 1928-35, medlem af Kastelskirkens menighedsråd 1938-46, medlem af bestyrelsen i Dansk Folkeforsikringsanstalt 1936-69, af kontrolkomitéen 1956-69, af bestyrelsen i Dansk Folkeforsikringsanstalt-Brand 1956-69 og af tilsynsrådet for Sparekassen Bikuben 1940-71 og formand for Generalkommandoens kommission til undersøgelse af de værnepligtiges adkomst til hjælp efter sociallovgivningen m.v. 1942-43.

Hvalkof var Kommandør af 1. grad af Dannebrogordenen, Dannebrogsmand, bar Christian X's Erindringsmedalje og Hæderstegnet for god tjeneste ved Hæren og en lang række udenlandske ordener.

Hvalkof blev gift 23. april 1918 med Inger Caroline Koch (22. august 1895 på Berritsgård - ?), datter af forpagter P.F. Koch (død 1899) og hustru Jeanne født Jessen (død 1943)

Kilder 

 Kraks Blå Bog 1974

Eksterne henvisninger 
 

Personer i Kraks Blå Bog (afdøde)
Den Danske Brigade
Generalmajorer fra Danmark
Kommandører af 1. grad af Dannebrog
Personer fra København
Danskere i 1900-tallet
Foreningsformænd fra Danmark
Kammerherrer fra Danmark
Artilleriofficerer fra Danmark
Dorothea af Danmark (1504-1547)

Dorothea af Danmark (1504 – 11. april 1547) var en dansk prinsesse, der var den første hertuginde af Preussen fra 1526 til 1547. 

Hun var datter af Kong Frederik 1. af Danmark og Anna af Brandenburg og blev gift med Hertug Albrecht af Preussen i 1526.

Biografi

Fødsel og opvækst 
Dorothea blev født i 1504 på Gottorp Slot nær Slesvig, som hendes far, der på dette tidspunkt var hertug af Slesvig og Holsten i fællesskab med sin storebror Kong Hans, havde gjort til sin hovedresidens. I 1514 døde hendes mor, Anna af Brandenburg, og fire år senere giftede hendes far sig igen med Sophie af Pommern.

Ægteskab 
I 1523 blev hendes far konge, da Christian 2. blev afsat. Umiddelbart efter blev der forhandlet om et ægteskab mellem Dorothea og den engelske tronprætendent Richard de la Pole, der blev støttet af Kong Frans 1. af Frankrig. Planerne blev dog ikke realiseret.

Til gengæld blev Dorothea i 1525 forlovet med den nytiltrådte Hertug Albrecht af Preussen. Ægteskabet blev arrangeret af hendes fars tyske kansler Wolfgang von Utenhof. Brylluppet fandt sted den 12. februar 1526, og i juni ankom Dorothea med et stort følge til Hertugdømmet Preussens hovedstad Königsberg.

Hertuginde af Preussen 
Dorothea havde et lykkeligt ægteskab med Albrecht, og forbindelsen bidrog til en god og tæt kontakt mellem Danmark og Preussen. Dette fortsatte, da hendes bror Christian blev dansk konge, hvor Dorothea og hendes mand fungerede som hans politiske rådgivere. De var tilstede under Christians kroning i København i 1537, og parret fungerede også som opdragere for Christians søn, Hans.

Dorotheas tid som hertuginde af Preussen var kendetegnet ved hendes store velgørenhed. Ved grundlæggelsen af Königsberg Universitet stiftede hun med midler fra sin livgeding den nordlige del af kollegiehuset med 10 fripladser. Hun støttede lutheranismen, og havde et fortroligt forhold til lederne af den protestantiske kirke i Preussen som Paul Speratus og Johannes Poliander.

Død og gravmæle 

Dorothea døde i Königsberg den 11. april 1547. Hun blev begravet i Königsberg Domkirke, hvor der blev opsat et epitafium for hende i korets nordside. Epitafiet blev ødelagt under Anden Verdenskrig, men Dorotheas buste fra epitafiet overlevede og kan i dag ses i Pusjkinmuseet i Moskva.

Børn 
Dorothea og Albrecht havde seks børn, hvoraf kun den ældste datter overlevede til voksenalderen:
 Anna Sophia (11. juni 1527 - 6. februar 1591), gift 1555 med Hertug Johan Albrecht 1. af Mecklenburg 
 Katharina (24. februar 1528 - 24. februar 1528)
 Frederik Albrecht (5. december 1529 - 1. januar 1530)
 Lucia Dorothea (8. april 1531 - 1. februar 1532)
 Lucia (februar 1537 - maj 1539)
 Albrecht (marts 1539 - marts 1539)

Anetavle

Kilder 

 

Prinsesser fra Danmark
Prinsesser af Norge
Huset Oldenburg
Huset Hohenzollern
Danskere i 1500-tallet
Personer fra Slesvig by
Nicholas Maw

John Nicholas Maw (5. november 1935 i Grantham, Lincolnshire, England - 19. maj 2009 i Washington DC, USA) var en engelsk komponist og lærer.

Maw studerede på Royal Academy of music i London hos Lennox Berkeley og senere i Paris hos Nadia Boulanger. Han tog i 1984 til Washington, D.C. i USA, hvor han slog sig ned og fortsatte sin komponist virksomhed. Maw var fra (1998-2008) lærer i komposition på bl.a. Peabody Institute,Yale University,Boston University og Cambridge University. Han komponerede i en moderne atonal neoklassisk stil, med inspiration fra bl.a. Benjamin Britten og Bela Bartok. Han skrev en symfoni, orkesterværker, en violinkoncert, kammermusik, fire strygekvartetter. etc.

Udvalgte værker 

 Symfoni (1966) - for kammerorkester
 "Odyssey"  (1987) - for orkester
 "Verden om aftenen" (1988) - for orkester
 Violinkoncert (1993) - for violin og orkester
 "Musik af hukommelse" (1989) - for guitar
 4 Strygekvartetter (1965-2005)

Kilde 
 Om Nicholas Maw

Komponister fra England
Klassiske komponister fra det 20. århundrede
Lærere
Ergilio Hato

Ergilio Pedro Hato (7. november 1926 på Curaçao – 18. december 2003 sammesteds), også kendt som Pantera Negra, Vliegende Vogel og Elastic Man (hhv. Den Sorte Panter, Flyvende Fugl og Elastikmanden), var en legendarisk målmand fra Curaçao og karibisk fodbold i de tidligere Nederlandske Antiller.

Selvom han også var velkendt udover i Karibien, så nægtede han at blive professionel fodboldspiller. Hato spillede for den lokale fodboldklub CRKSV Jong Holland i Curaçao, og han deltog på Nederlandske Antillers fodboldlandshold ved sommer-OL 1952 i Helsinki i Finland.

Ergilio Hato Stadion i Willemstad, hovedstaden på Curaçao, er opkaldt efter ham.

Litteratur 
 Ergilio Hato: simpel, sierlijk, sensationeel: de hoge vlucht van een voetballegende, Nancy van de Wal og Valdemar Marcha, 2003,

Eksterne henvisninger 
 

Personer fra Curaçao
Olympiske fodboldspillere
Villi Lund Hvalkof

Villi Lund Hvalkof (27. maj 1895 – 18. december 1977) var en dansk officer og modstandsmand, bror til Frode og Aage Lund Hvalkof.

Han var søn af oberst S.L. Hvalkof og hustru Marie Cecilie født Lund, blev premierløjtnant i artilleriet 1916, kaptajn 1930, souschef ved Jydske Division 1934-40 og oberstløjtnant og chef for 9. artilleriafdeling 1940.

Ligesom sin bror Frode deltog han i modstandsarbejde under Besættelsen, organiserede O-grupper (officersgrupper) på Fyn i efteråret 1943 og gik herefter under jorden på Herlufsholm indtil januar 1944. Han var chef for Danish Military Mission to SHAEF i London fra 1944 til 1945 og repræsenterede Den lille Generalstab. Fra februar 1944 var Hvalkof forbindelsesofficer til SAC (Supreme Allied Command) i London.

Efter krigen blev han oberst og chef for Hærens Officersskole 1945, midlertidig generalmajor og formand for den danske delegation i Den nordeuropæiske Planlægningsgruppe i London 1950, dansk rådgiver hos chefen for de allierede styrker i Nordeuropa 1951-52, chef for Forsvarsakademiet 1952-57 og fik afsked fra Hæren 1957.

Hvalkof var formand for Frederiksberg Slotskirkes menighedsråd 1948-49 og for bestyrelsen for Det Krigsvidenskabelige Selskab 1954-57. Han var Kommandør af Dannebrogordenen, Dannebrogsmand og bar udenlandske ordener.

Han blev gift 17. november 1923 med Charlotte Maria Frederikke Beyer (14. december 1896 i Viborg - ?), datter af hospitalsforvalter, sparekassedirektør Andreas Frederik Beyer (død 1907) og hustru Maria Lucia født Jørgensen (død 1919).

Kilder 

 Kraks Blå Bog 1974

Eksterne henvisninger 
 

Personer i Kraks Blå Bog (afdøde)
Den lille Generalstab
Kommandører af Dannebrog
Danskere i 1900-tallet
Foreningsformænd fra Danmark
Artilleriofficerer fra Danmark
Itabashi

er et bydistrikt i Tokyo i Japan.

Det er et af de 23 specielle bydistrikter, der tilsammen udgør Tokyos historiske bykerne. Distriktet ligger nordvest for Tokyos centrum og har  indbyggere. På engelsk kalder distriktet sig selv for Itabashi City. 

Itabashi har venskabsby-relationer med Burlington, Ontario i Canada; Shijingshan i Beijing i Kina; og Bologna i Italien.

Pr. 2008 havde distriktet et befolkningstal på 531.793 og en befolkningstæthed på 16.270 personer per km². Arealet er 32,17 km².

Geografi 
Itabashi ligger i Tokyo Metropolis i Kantō-regionen. Arakawa-floden udger grænsen til til Saitama-præfekturet. Omkransende distrikter er i Saitama, Wako og Toda. I Tokyo udgøres de omkransende bydistrikter af Nerima, Toshima og Kita.

Historie 
Navnet på bydistriktet betyder "plankebro" og stammer fra en træbro over Shakujii-floden fra Heian-perioden. Sådan en bro var bemærkelsesværdig i datidens Japan og navnet har holdt ved. I Edo-perioden krydsede Nakasendō den nærliggende Shimo Itabashi, hvilket også lagde navn til det område. Itabashi var en af fire byer udenfor Edo og rejsende blev indkvarteret der når de forlod shogunatets hovedstad. 

1. oktober 1932 blev ni byer og landsbyer i Kita-Toshima-distriktet sammenlagt og blev til Itabashi-distriktet og en del af Tokyo City. Det blev et specielt bydistrikt 3. maj 1947.  1. august samme år blev Nerima fraskilt Itabashi.

Uddannelse 
Itabashi er hjemsted for fire universiteter. Tokyo Kasei University har en campus i Kaga. I Kaga har Teikyo University også deres primære campus. Daito Bunka University har en campus i Takashima-daira og en i Higashimatsuyama (Saitama). Det fjerde universitet er medical college of Nihon University.

Attraktioner 
 Akatsuka Botanical Garden
 Itabashi Botanical Garden
 Jorenji temple og Daibutsu of Tokyo

Referencer

Eksterne henvisninger 

 

Bydistrikter i Tokyo
Aage Lund Hvalkof

Aage Lund Hvalkof (17. februar 1887 i København – 6. juni 1975) var en dansk ingeniør og modstandsmand, bror til Frode og Villi Lund Hvalkof.

Han var søn af oberst S.L. Hvalkof og hustru Marie Cecilie født Lund, blev cand.polyt. 1910 og sekondløjtnant 1914, blev ansat i vandbygningsvæsenet 1912, som ingeniør 1922, til tjeneste i Ringkøbing 1912-16, i Esbjerg 1916-19, i Helsingør 1919-22, i Lemvig 1922-31, i Sønderborg 1931-36, i København 1936, blev distriktsingeniør 1936 og chef for vandbygningsvæsenets 1. distrikt (landsdelene øst for Storebælt) og var havneingeniør i Helsingør 1937-57. Han var Ridder af Dannebrog og Dannebrogsmand og bar Hjemmeværnets Forjensttegn mm.

Hvalkof var kompagnileder i modstandsbevægelsen og dannede O-grupper (officersgrupper) i Helsingør fra ultimo 1943, men blev arresteret 27. oktober 1944.

Han blev gift 11. maj 1915 med Nelly Augusta Lund (4. november 1888 i Nyborg - ?), datter af skibsfører Laurits Chr. Lund (død 1892) og hustru Marie Boline født Rasmussen (død 1940).

Kilder 

 Kraks Blå Bog 1974

Eksterne henvisninger 
 

Personer i Kraks Blå Bog (afdøde)
Riddere af Dannebrog
Danskere i 1900-tallet
Ingeniører fra Danmark
Den lille Generalstab
Officerer fra Danmark
Personer fra København
Humanistisk

Humanistisk kan henvise til flere emner:

 Humaniora
 Humanisme
Theodor Bergk

Wilhelm Theodor von Bergk (født 22. maj 1812 i Leipzig, død 20. juli 1881) var en tysk filolog, søn af Johann Adam Bergk.

Bergk var 1842-69 professor ved forskellige universiteter. Han deltog i frihedsbevægelsen 1847-49. Bergk syslede især med de græske digtere; hans hovedværk er: Poëtæ lyrici Graeci (1843, 5. udgave ved Schröder 1900 ff.). Af Geschichte der griechischen Litteratur udgav Bergk selv kun bind I (1872); II—IV udgaves af Hinrichs og Peppmüller (1883-87). Endvidere udkom efter hans død Kleine philologische Schriften, I-II (1884 ff.).

Kilder 
 

Klassiske filologer
Filologer fra Tyskland
Professorer fra Tyskland
Ansatte ved Marburgs Universitet
Ansatte ved Freiburgs Universitet
Politikere fra Tyskland
Medlemmer af Bayerische Akademie der Wissenschaften
Tyskere i 1800-tallet
Personer fra Leipzig
Kermodebjørn

Kermodebjørn (Ursus americanus kermodei) er en underart af den amerikanske sortbjørn, som kun findes i Britisk Columbia, Canada. Underarten er primært kendt for at 1 ud af 10 bjørne har hvid eller cremefarvet pels. Dette skyldes et recessivt gen. Arten er ikke mere beslægtet med isbjørne end andre sortbjørne. Der er kun en enkelt hvid kermodebjørn, som bliver holdt i fangenskab på verdensplan.

Kilder

Eksterne henvisninger
 Kort tekst fra illustreret videnskab 

Bjørne
Nordamerikas fauna
Hugo Strunge

Hugo Ahrendorff Strunge (født 14. juni 1933 i Viborg, død 6. august 2019 s.st.) var en dansk fodboldspiller, der spillede det meste af sin karriere for Viborg FF.

Karriere 
Strunge begyndte som barn at spille fodbold for den lokale klub Viborg FF. Som 21-årig debuterede han i 1954 for klubbens førstehold, hvor han spillede som højre back. I slutningen af 1950'erne fik holdet en del succes i de lavere rækker, og i 1960 var Hugo Strunge med til at rykke op i 3. division. To år efter rykkede holdet op i landets næstbedste række, den daværende 2. division. Strunge forlod Viborg FF i 1963, og spillede i alt 112 kampe for klubben.

Referencer 

Fodboldspillere fra Danmark
Fodboldspillere fra Viborg FF
Personer fra Viborg
Largo do Carmo

Largo do Carmo (Carmen-pladsen) er en mindre plads i bydelen Chiado i det centrale Lissabon, Portugals hovedstad. I midten af pladsen står Chafariz do Carmo (Carmenspringvandet) fra 1771, omkranset af jacarandatræer, der giver skygge til hele torvet.

Selv om pladsen er lille har den stor historisk betydning. Pladsen er anlagt ovenpå og ved siden af ruinerne af et kloster fra det 14. århundrede, og ruinen af den gamle klosterkirke ses stadig, lige ved siden af adgangsvejen til Santa Justa Elevator, som har forbindelse til de lavere liggende dele af byen.

Nabo til klosterruinen er Carmo-hovedkvarteret for Nationalgarden. Denne bygning spillede en central rolle under Nellikerevolutionen den 25. april 1974, idet det var hertil at Portugals premierminister Marcello Caetano flygtede for at undslippe revolutionen. I stedet endte det med, at proklamationen om diktaturets ophævelse blev udråbt fra bygningens balkon. Hvert år den 25. april samles folk på pladsen foran Nationalgardens bygning for at mindes og fejre den ublodige Nellikerevolution.

Pladsen er i dag et yndet samlingssted for lokale og turister, der nyder den rolige atmosfære med udeservering og hyppige besøg af gademusikanter.

Lissabon
Torve og pladser
Fritz Christian Balsløw

Fritz Christian Balsløw (12. april 1797 på Fødselsstiftelsen – 23. januar 1877 i København) var en dansk tømrermester og chef for Københavns Brandkorps.

Balsløw var tømrermester og møllebygger i København. 1827-28 lod han opføre huset Nørregade 26-26a, 1829 huset Fiolstræde 9 og i 1830-31 huset Fiolstræde 13. Alle tre huse er gode repræsentanter for guldalderens senklassicisme, og husene i Fiolstræde blev fredet 1945 og 1951.

Han var vice-brandmajor under Johan Christian Kerrn, og efter Kernns afgang blev Balsløw 1. marts 1859 oberstløjtnant og chef for Brandkorpset, hvilket han var til 1. august 1870, hvor brandvæsenet blev lagt ind under Københavns Magistrat. Han var Ridder af Dannebrog og Dannebrogsmand.

Han blev gift 3. april 1828 i Fredensborg Slotskirke med Susanne Mathiesen.

Kilder 
 Departementstidenden (1859).
 Slægtsside 

Brandfolk fra Danmark
Tømrere fra Danmark
Personer fra København
Riddere af Dannebrog
Danskere i 1800-tallet
Arkitekter fra Danmark
Klassicistiske arkitekter
Bølle Bob - Alle tiders helt

Bølle Bob - Alle tiders helt er en dansk film fra 2010.

Medvirkende 
 Thomas Norgreen - Bølle Bob
 Julia Wentzel Olsen - Lise Mette
 Emilie Werner Semmelroth - Smukke Sally
 Nicoline Kabel - Smut
 Tommy Kenter - Politimester Quist
 Henning Jensen - Borgmester
 Mille Dinesen - Frk. Friis
 Allan Olsen - Valde
 Kirsten Norholt - Fru Basse
 Alexandre Willaume - Benny
 Robert Hansen - Sonny
 Niels Ellegaard - Blom
 Trine Appel - Mor
 Kristian Ibler - Far
 Lise Schrøder - Tante Anna
 Omar Marzouk - Taxachauffør
 Rasmus Uldahl Eriksen - Lasse
 Sophus Emil Løkkegaard - Leslie
 Malika Ferot - Eva
 Celine Szabo - Gerda
 Dan Boie Kratfeldt - Avisbud

Referencer

Eksterne links 
 

Børne- og ungdomsfilm fra Danmark
Komediefilm fra Danmark
Danske film fra 2010
Bølle Bob

Bølle Bob er navnet på en fiktiv karakter skabt af Gunnar Geertsen.

Figuren blev oprindeligt skabt i forbindelse med udgivelsen af albummet Bølle-Bob og de andre fra 1979. Samme år sendte DR et program på 30 minutter bygget over figuren og i årene herefter opførte Hornum Koret en række koncerter i Danmark med sangene. Der blev udgivet en række plader, herunder pladen Smukke Sally og de andre. I 1993 blev foretaget opsætning af Bølle Bob som musical.

Figuren har endvidere optrådt som tegnefilm og tegneserie, ligesom der er udgivet bøger om Bølle Bob.

Se også 
 Bølle-Bob og de andre, et album fra 1979 med sange fra Bølle Bob universet
 Bølle Bob, musical fra 1993 og senere tv-serie og film fra 1998
 Bølle Bob og Smukke Sally, en film fra 2005
 Bølle Bob - Alle tiders helt, en film fra 2010
 Bølle Bob, en musical baseret på tv-seriens figur

Eksterne henvisninger 
 Bølle Bobs historie på den officielle hjemmeside
 

Fiktive personer fra Danmark
Mads Pedersen Berg

Mads Pedersen Berg (13. november 1786 – 17. oktober 1861 i København) var en dansk smedemester og brandmajor.

Berg var søn af smed ved Holmen Peder Pedersen Berg og Elisabeth Magdalene Weile og blev selv klejnsmedemester. Berg var kaptajn, senere brandmajor og 1. meddirektør for Københavns Brandkorps under Johan Christian Kerrn og afgik samtidig med Kernn den 1. marts 1859. Han var Ridder af Dannebrog.

4. maj 1831 ægtede han i Vor Frue Kirke Anna Cathrine Thorstensen.

Kilder 
 Departementstidenden (1859).
 Opslag i Geni.com

Brandfolk fra Danmark
Smede fra Danmark
Riddere af Dannebrog
Personer fra København
Danskere i 1800-tallet
Peter Martin Quist

Peter Nicolai Morten (bedre kendt som Martin) Quist (også Qvist)  (15. januar 1779 i København – 27. november 1858) var en dansk murermester og chef for Københavns Brandkorps.

Han var søn af skomager Christian Ludvig Quist og Sara Ulrica Krabe. Quist er måske i familie med murermester, arkitekt og brandmajor Johan Martin Quist, som også var skomagersøn.

Efter endt skolegang kom han i murerlære, blev svend, og den 18. juli 1806 blev han optaget i Lavet som murermester. Han fik næsten samme karriere som Johan Martin Quist og steg til brandmajor og oberstløjtnant og chef for Brandkorpset. Quists indtræden i Brandkorpset skete måske 1807, således som det opgives af Brandvæsenets anciennitetsprotokol, der dog ikke altid er pålidelig med sine oplysninger. I 1830 ses han at være nået frem til en løjtnantsstilling, og i 1848 nævnes han som kaptajn.

Han var Ridder af Dannebrog. Han var vurderingsmand for Kjøbenhavns Brandforsikring 1826-28.

Ligesom faderen har Quist også opført en række klassicistiske huse efter egen tegning: 1810-11 lod han huset Kultorvet 7/Peder Hvitfeldts Stræde 18 opføre. 1812-13 lod Quist Skindergade 26 opføre, og 1821 opførte han Klosterstræde 19, som i 1859 fik fjernet øverste etage efter en brand. Forhuset Fiolstræde 11 lod han bygge 1827-28, og det blev fredet 1945.

1817-18 var han murermester på genopførelsen af Vor Frue Kirke.

Den 22. december 1807 blev hjemmeviet til jomfru Sophie Hedevig Petersen, datter af en kaptajn Petersen. 
Den 8. februar 1853 mistede Quist sin hustru Sophie Hedvig; hun var da 63 år gammel, den 13. februar fandt hendes begravelse sted fra Helligåndskirken, og hun blev jordet på Assistens Kirkegård. Qvist overlevede hende i over fem år, idet han døde af apopleksi den 27. november 1858, han blev begravet fra Helligåndskirken den 3. december kl. 1, og uden at der fra Brandvæsenets side blev vist ham særlig honnør; der foreligger hun en meddelelse om, at det ville de efterladte kært at se så mange som muligt af
Brandvæsenets befalingspersonale ved begravelsen.

Han er begravet på Assistens Kirkegård.

Han bør ikke forveksles med en anden Peter Martin Quist, som nævnes som proprietær på Frederiksberg.

Kilder 
 Harald Langberg, "Peter Martin Quist", i: Merete Bodelsen og Povl Engelstoft (red.), Weilbachs Kunstnerleksikon København: Aschehoug 1947-52.
 Uddrag af bog, hvor Quist er omtalt

Murere fra Danmark
Brandfolk fra Danmark
Danskere i 1800-tallet
Arkitekter fra Danmark
Klassicistiske arkitekter
Riddere af Dannebrog
Personer fra København